**Kvinner i Rotary**

På den første Convention i 1910 gikk det rykter om at Rotaryklubben i Los Angeles hadde en kvinnelig medhjelper. «Det er ingen kvinnelige medhjelpere i vår klubb», svarte presidenten. «Det har det aldri vært og vil trolig aldri bli. Det er vanskelig nok å håndtere to eller tre hundre menn om en ikke skal håndtere damer i tillegg». Disse uttalelsene ga vann på mølla for aviser over hele landet. «Den kvinnelige fare er oppdaget» skrev Chicago Daily News. «Kan ikke håndtere kvinner, menn blir advart», skrev Chicago American. «Rotary er redd for kvinner» skrev Chicago Journal. «Rotary forbyr begge kjønn, mener det er uhåndterlig». Opptak av kvinnelige medlemmer i Rotary ser ut til å være utenkelig og Rotary ble en ren manneklubb i de kommende 84 år.

Det ble en tradisjon at Rotary var for menn, og tradisjoner er for mange verdt å kjempe for. Noen menn ville ikke ha kvinner i klubben fordi de hadde blitt med i en herreklubb, de sto på prinsippet om at organisasjonen skulle ha rett til å velge sine medlemmer. Det faktum at noen prøvde å tvinge kvinner inn i Rotary gjennom rettssystemet gjorde nok bare vondt verre. For mange var all forandring en trussel. Noen brukte ufine argumenter som «Vi kan jo ikke fortelle vitser rundt bordet hvis kvinner blir med. Og «Min kone vil ikke la meg gå på et rotarymøte hvis det var kvinner der».

I 1978 tok Rotaryklubben i Duarte California opp tre kvinnelige medlemmer. Rotary International opphevet da klubbens charter, noe som førte til et søksmål fra klubben og de tre kvinnene. Søksmålet er basert på Unruh-loven som California og 39 andre stater hadde innlemmet i dine borgerrettighetslover, den loven forbyr at forretningsvirksomheter diskriminerer på grunnlag av kjønn, rase, religion eller nasjonal opprinnelse. Saksøkerne hevdet at Rotary-klubber var i samme kategori som forretningsvirksomheter. Før Duarte-saken hadde mange rotaryklubber sendt forslag til Rotarys lovråd og bedt om en konstitusjonell endring som tillot kvinner å bli med. Disse klubbene støttet Duarte Rotaryklubb i deres søksmål.

Lovrådet er demokrati i praksis i Rotary. De møtes hvert tredje år og består av en delegat fra hvert distrikt i verden. Delegatene er valgt av sine klubber. For hvert rådsmøte gjennom 1970 og 1980- tallet kom stemmetallet nærmere og nærmere en slik endring, at kvinner kunne bli medlem i Rotary. Og i 1980 sa tidligere RI president Charles Keller «Jeg er ikke i tvil om at neste lovråd vil vedta en resolusjon om å tillate kvinner».

Men avgjørelsen ble tatt ut av Rotarys hender. Saken gikk fra den ene domstolen til den andre som et juridisk ping-pong spill. Ved hver rettsinstans anket den tapende parten til en høyrere domstol. Det var mange organisasjoner som støttet Duarte Rotaryklubb sitt forslag, og den 4. mai 1987 vedtok også Supreme Court enstemmig å støtte klubben. «Rotary klubber har et forretningsformål og må følge Unruh-lovene. Rotary International i USA kan ikke tilbakekalle en klubbs charter fordi de tar inn kvinner som medlemmer».

Da tok RI grep og gikk inn for likebehandling av menn og kvinner. I lovrådet i 1989 fremla de et forslag om å fjerne ordet mann fra RI’s konstitusjonelle dokumenter, og det ble vedtatt. Rettens avgjørelse skapte overskrifter over hele verden. Men til tross for spådommen om slutten på Rotary, gikk organisasjonen videre med kvinnelige medlemmer. I motsetning til de alvorlige påstandene, var kvinnene som ble med ikke fristerinner som stjal ektemennene, men kvinner i alle yrker på lik linje med menn. De deltok i Rotary på lik linje med menn, og har selvfølgelig blitt både klubb presidenter og distriktsguvernører.

I dag snakker vi ikke om kvinnelige eller mannlige rotarianere, vi er alle rotarianere. Det er mange flotte rotarianere og mange som yter mye. Og den neste verdenspresidenten for Rotary i 2022/23 er en kvinne, den første. Måtte mange følge henne!